b'\n_START_ARTICLE_\nGustavo enciklopedija\n_START_PARAGRAPH_\nGustavo enciklopedija\xc2\xa0\xe2\x80\x93 Lietuvos televizijos laid\xc5\xb3 vaikams \xe2\x80\x9eGustavo enciklopedija\xe2\x80\x9c pagrindu sudarytas pa\xc5\xbeintinis \xc5\xbeinynas, i\xc5\xa1leistas skaitmeninio disko (DVD) forma; pa\xc5\xbeintin\xc4\x97 LRT laida vaikams. Pirmoji \xe2\x80\x9eGustavo enciklopedijos\xe2\x80\x9d laida i\xc5\xa1\xc4\x97jo 1999-aisiais._NEWLINE_DVD diskas i\xc5\xa1leistas 2006\xc2\xa0m. gegu\xc5\xbe\xc4\x97s 24 d._NEWLINE_2010\xc2\xa0m. i\xc5\xa1leista knyga \xe2\x80\x9eGustavo receptai\xe2\x80\x9c.\n_START_SECTION_\nTurinys\n_START_PARAGRAPH_\nPagrindinis laid\xc5\xb3 persona\xc5\xbeas\xc2\xa0\xe2\x80\x93 specialusis korespondentas Gustavas\xc2\xa0\xe2\x80\x93 m\xc4\x97gina i\xc5\xa1siai\xc5\xa1kinti pasaulio, gamtos prigimt\xc4\xaf (kod\xc4\x97l lyja? Kas yra \xc5\xbeaibas? Kod\xc4\x97l e\xc5\xbeys pupsi? Kas vyksta ir vyko kitose pasaulio \xc5\xa1alyse?), i\xc5\xa1 kur kilo vienas ar kitas (daikto, vietov\xc4\x97s, rei\xc5\xa1kinio) pavadinimas._NEWLINE_Be \xc5\xbeurnalisto Gustavo laidoje yra daug persona\xc5\xbe\xc5\xb3: tai profesorius Velykis Kal\xc4\x97dauskas-Ku\xc4\x8dys, nyk\xc5\xa1tukas Benas, Gustavsonas i\xc5\xa1 \xc5\xa0vedijos, Vanden\xc5\xb3 valdovas Nept\xc5\xabnas ir Debes\xc5\xb3 \xc5\xbemogus. \xc5\xa0i\xc5\xb3 persona\xc5\xbe\xc5\xb3 vaidmenis atlieka Audrius Rakauskas. Kiti dalyviai\xc2\xa0\xe2\x80\x93 pie\xc5\xa1ti (IT grafikos pagalba).\n_START_SECTION_\nPublika\n_START_PARAGRAPH_\nLaidos \xc5\xbei\xc5\xabrovai\xc2\xa0\xe2\x80\x93 vaikai iki dvylikos met\xc5\xb3, taip pat vyresnio am\xc5\xbeiaus jaunuoliai, kuriems per septyniolika met\xc5\xb3. Gustavo enciklopedija taip pat sutraukia akademinio jaunimo (d\xc4\x97l pa\xc5\xbeintini\xc5\xb3 tem\xc5\xb3)._NEWLINE_Norint sudominti ma\xc5\xbe\xc4\x85j\xc4\xaf LRT \xc5\xbei\xc5\xabrov\xc4\x85, vengiama didaktikos, o rimti dalykai atsveriami linksmais vaidybiniais etiudais, animacini\xc5\xb3 film\xc5\xb3 i\xc5\xa1traukomis, laidos ved\xc4\x97jo dainomis ir vaizdo klipais (kompiuterin\xc4\x97s grafikos efektais)._NEWLINE_Laidel\xc4\x97se gausu humoro, pristatomi Gustavo kulinariniai receptai, atliekami linksmai interpretuojami muzikos k\xc5\xabriniai._NEWLINE_\xe2\x80\x9eGustavo enciklopedijos\xe2\x80\x9c reitingai, pagal \xe2\x80\x9eTNS Gallup\xe2\x80\x9c rinkos tyrim\xc5\xb3 bendrov\xc4\x97s duomenis, 2005 metais siek\xc4\x97 apie 2 procentus: tai 17,7 proc. visos auditorijos, tuo metu \xc5\xbei\xc5\xabr\xc4\x97jusios Lietuvos TV programas.\n_START_SECTION_\nSpecialusis korespondentas Gustavas\n_START_PARAGRAPH_\nSpecialusis korespondentas Gustavas\xc2\xa0\xe2\x80\x93 LRT televizijos laidos \xe2\x80\x9eGustavo enciklopedija\xe2\x80\x9c veik\xc4\x97jas. Jis m\xc4\x97gina i\xc5\xa1siai\xc5\xa1kinti pasaulio, gamtos prigimt\xc4\xaf, domisi \xc4\xafvairiais rei\xc5\xa1kiniais. Kelioni\xc5\xb3 bei tyrin\xc4\x97jim\xc5\xb3 atranda daug \xc4\xafdomi\xc5\xb3 dalyk\xc5\xb3, kalbina pa\xc5\xa1nekovus ir kartais patenka \xc4\xaf kuriozines situacijas._NEWLINE_Vaidmens atlik\xc4\x97jas, laid\xc5\xb3 autorius ir re\xc5\xbeisierius\xc2\xa0\xe2\x80\x93 \xc5\xbeurnalistas Audrius Rakauskas. Jis ir vaidina, ir pie\xc5\xa1ia, ra\xc5\xa1o tekstus, harmonizuoja muzikos k\xc5\xabrinius ir juos interpretuoja._NEWLINE_\xe2\x80\x9eGustavo enciklopedija\xe2\x80\x9c laikoma supaprastinta \xe2\x80\x9eNational Geography\xe2\x80\x9c, \xe2\x80\x9eDiscovery\xe2\x80\x9c ir \xe2\x80\x9eAnimal Channel\xe2\x80\x9c versija.\n_START_SECTION_\nApdovanojimai\n_START_PARAGRAPH_\nGustavo enciklopedija Geriausi\xc5\xb3 laid\xc5\xb3 konkurse \xe2\x80\x9ePragiedruliai\xe2\x80\x9c, kur\xc4\xaf organizavo Lietuvos radijo ir televizijos komisija (LRTK) buvo pripa\xc5\xbeinta Geriausia 2005 met\xc5\xb3 televizijos laida vaikams, (LTV). Laidos k\xc5\xabr\xc4\x97jai\xc2\xa0\xe2\x80\x93 Audrius Rakauskas, Vaidas Lekavi\xc4\x8dius, Stasys Vitkus._NEWLINE_2012 metais \xe2\x80\x9eGustavo enciklopedija\xe2\x80\x9d ved\xc4\x97jui bei k\xc5\xabr\xc4\x97jui Audriui Rakauskui \xc4\xafteikta Gaili\xc5\xb3 klano premija ir sidabro medalis.'